Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2019/C 412/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 zo 17. októbra 2018 (1).

OZNÁMENIE O SCHVÁLENÍ ŠTANDARDNEJ ZMENY

„Prosecco“

PDO-IT-A0516-AM06

Dátum oznámenia: 3. 9. 2019

OPIS A DÔVODY SCHVÁLENEJ ZMENY

1. Nadpis „Vlastnosti pri konzumácii“

Opis: V kategórii šumivého vína sa k verziám „brut“, „extra dry“, „dry“ a „demi sec“ ako nové verzie dopĺňajú „brut nature“ a „extra brut“.

Dôvody: Touto zmenou sa umožňuje používanie pojmov „brut nature“ a „extra brut“ v prípade šumivých vín, ktoré sa tradične vyrábajú so zvyškovým cukrom nepresahujúcim limity povolené podľa platných právnych predpisov; okrem toho sa tak spotrebiteľom poskytujú informácie o špecifickom charaktere výrobku a jeho organoleptických vlastnostiach pri konzumácii: od „brut nature“ po „demi-sec“.

Táto zmena sa týka článkov 5 a 6 špecifikácie výrobku a bodu 1.4 (Opis vín) jednotného dokumentu.

2. Nadpis „Balenie“

Opis: Stanovuje sa, že sa musia používať uzávery s obsahom korku minimálne 51 hm. % a obsah korku v časti uzáveru, ktorý prichádza do styku s vínom, nesmie byť nižší ako 51 %.

Dôvody: Cieľom tejto zmeny je zlepšiť imidž šumivých vín s CHOP „Prosecco“. Používaním uzáverov s obsahom korku minimálne 51 hm. % (vrátane časti, ktorá prichádza do styku s vínom) a s obsahom iných materiálov povolených platnými právnymi predpismi do 49 % sa má chrániť prestíž a tradícia týchto výrobkov a zároveň zaručiť lepšie zachovanie vlastností šumivého vína.

Táto zmena sa týka článku 8 špecifikácie výrobku; jednotný dokument sa nemení.

JEDNOTNÝ DOKUMENT

1. Názov výrobku

„Prosecco“

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Šumivé víno

5. Akostné šumivé víno

6. Akostné aromatické šumivé víno

8. Perlivé víno

4. Opis vína (vín)

„Prosecco“ – víno

Farba: slamová

Vôňa: elegantná, charakteristická, typická pre hrozno, z ktorého sa víno vyrába

Chuť: suchá až polosladká, svieža a charakteristická

Minimálny celkový obsah alkoholu (v obj. %): 10,5 %

Minimálny bezcukorný extrakt: 14 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Prosecco“ – šumivé víno, akostné šumivé víno a akostné šumivé víno aromatického druhu

Farba: slamová rôznej intenzity, s jasným vzhľadom a dlhotrvajúcou penou

Vôňa: elegantná, charakteristická, typická pre hrozno, z ktorého sa víno vyrába

Chuť: „brut nature“ až „demi-sec“, svieža a charakteristická

Minimálny celkový obsah alkoholu (v obj. %): 11 %

Minimálny bezcukorný extrakt: 14 g/l

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

„Prosecco“ – perlivé víno

Farba: slamová rôznej intenzity, s jasným vzhľadom a viditeľnou tvorbou bubliniek

Vôňa: elegantná, charakteristická, typická pre hrozno, z ktorého sa víno vyrába

Chuť: suchá až polosladká, svieža a charakteristická

Minimálny celkový obsah alkoholu (v obj. %): 10,5 %

Minimálny bezcukorný extrakt: 14 g/l

V prípade perlivého druhu tradične vyrábaného kvasením vo fľaši sa môžu organoleptické vlastnosti pri konzumácii líšiť:

Farba: možná prítomnosť zakalenia

Vôňa: príjemná a charakteristická s možným nádychom chlebovej kôrky a kvasníc

Chuť: suchá, spenená, ovocná s možným nádychom chlebovej kôrky a kvasníc

Analytické parametre, ktoré nie sú uvedené v nasledujúcej tabuľke, zodpovedajú limitom stanoveným vo vnútroštátnych právnych predpisoch a v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4 gramy na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Enologický postup, ktorý sa týka časti výrobku určenej na prípravu šumivého vína alebo akostného šumivého vína

Osobitný enologický postup

V prípade časti výrobku určenej na prípravu šumivého vína a akostného šumivého vína je povolené pridať najviac 15 % výrobkov získaných z vinifikácie hrozna odrôd Chardonnay, Pinot Bianco, Pinot Grigio a Pinot Nero (biele víno) samostatne alebo v kombinácii, a to za podmienky, že hrozno odrody „Glera“ využívané v procese výroby vína sa pestuje v jednoodrodových vinohradoch alebo vo vinohradoch, kde prítomnosť iných menšinových odrôd ako tých, ktoré sú povolené v tomto postupe, neprevyšuje 15 %.

b) Maximálne výnosy

„Prosecco“

18 000,0 kg hrozna na hektár

„Prosecco“

135,0 hektolitrov na hektár

6. Vymedzená zemepisná oblasť

Hrozno používané na výrobu vína s chráneným označením pôvodu „Prosecco“, sa musí vypestovať v oblasti tvorenej provinciami Belluno, Gorica, Padova, Pordenone, Treviso, Terst, Udine, Benátky a Vicenza.

7. Hlavné muštové odrody

Glera lunga W. – Serprino

Glera lunga W. – Glera

Glera W. – Serprino

8. Opis súvislostí

CHOP „Prosecco“ – všetky kategórie vína

Prírodné faktory, ktoré sú rozhodujúce pre súvislosť

Pre oblasť označenia „Prosecco“, ktorá sa nachádza v severovýchodnom Taliansku, je charakteristická rovinatá krajina s niekoľkými kopcovitými oblasťami. Podnebie v oblasti Benátska a Furlanska je mierne – Alpy na severe slúžia ako bariéra proti studeným severným vetrom a Jadranské more na juhu predstavuje hlavnú trasu vetra scirocco, ktorý prináša dostatočné zrážky, a to najmä počas letných mesiacov, zmierňuje teploty a poskytuje viniču nevyhnutné množstvo vody vo fázach rastu pukov a strapcov.

Na konci leta, t. j. v období s nižším počtom hodín slnečného svitu a prevládajúceho suchého vetra bóra z východu, dochádza k veľkým teplotným rozdielom medzi dňom a nocou a hrozno, ktoré je práve v poslednej fáze dozrievania, obsahuje značné množstvo aromatických látok.

Oblasť pestovania je bohatá na minerály a stopové prvky. Pôdy sú zväčša aluviálneho pôvodu s prevažne ílovito-prachovitou štruktúrou a značným obsahom pôdneho skeletu, ktorý je výsledkom erózie dolomitov a riečnych naplavenín, čo umožňuje dobré odvodňovanie pôdy.

Historické a ľudské faktory

Najstaršie dokumenty, v ktorých sa spomína víno „Prosecco“, pochádzajú z konca 17. storočia nášho letopočtu. Opisuje sa v nich lahodné biele víno s pôvodom v krasovej krajine v okolí mesta Terst a najmä v oblasti Prosecco.

Výroba tohto vína sa neskôr presunula a rozvíjala sa predovšetkým v kopcovitom regióne Benátska a Furlanska.

„Prosecco“ za svoj úspech v podstate vďačí skutočnosti, že od začiatku 20. storočia kvalifikovaní podnikatelia rozvíjali najvhodnejšie techniky viazania viniča pre veľmi temperamentnú odrodu Glera s cieľom obmedziť rodivosť každej rastliny a tak zabezpečiť, aby hrozno riadne dozrelo, a zachovať jeho aromatický potenciál. Navrhli aj najlepšie techniky výroby vína založené na prirodzenom druhotnom kvasení, spočiatku vo fľaši, neskôr v tankoch z nehrdzavejúcej ocele.

V priebehu minulého storočia vznikla sieť vysokokvalifikovaných odborníkov z vedeckej a technickej oblasti s odbornými znalosťami v oblasti výroby, ktorej cieľom je zdokonaľovať metódy výroby a spracovania vína „Prosecco“. To pomohlo zlepšiť vlastnosti, vďaka ktorým víno rozpoznávajú a oceňujú domáci, ako aj medzinárodní spotrebitelia. Kľúčovým faktorom bola schopnosť výrobcov experimentovať s technológiou výroby vína a druhotného kvasenia a zlepšovať ju, vďaka čomu dokážu výrobcovia zachovať vône hrozna v aromatickom profile vína.

Príčinná súvislosť medzi zemepisným prostredím a osobitnými vlastnosťami výrobku

Na to, aby sa vinič počas vegetačného obdobia správne vyvíjal, je rozhodujúce mierne podnebie, v lete s výskytom dažďa a horúceho vetra sirocco.

Rozdiely medzi dennými a nočnými teplotami a prevládajúci suchý vietor bóra počas poslednej etapy dozrievania hrozna podporujú zachovanie „kyslých“ látok a tvorbu značného množstva aromatických prekurzorov, ktoré sú určujúce pre kvetinový a ovocný nádych typický pre víno „Prosecco“.

Aluviálne pôdy majú ílovito-prachovitú štruktúru a sú pomerne úrodné, čo umožňuje vynikajúce množstevné výnosy, priaznivo ovplyvňuje miernu úroveň koncentrácie cukru a poskytuje minerály a stopové prvky potrebné na to, aby malo hrozno dobre vyvážené chemické a senzorické zloženie. Tým sa zasa umožňuje získanie základného vína pre perlivé a šumivé vína s miernym obsahom alkoholu a sviežim, suchým a ovocným senzorickým profilom a chuťou charakteristickou pre víno „Prosecco“.

Vypestovaný druh hrozna, najmä odroda Glera, sa vyznačuje miernou koncentráciou cukrov a optimálnym obsahom okysľujúcich a aromatických látok (zrelosť). Tak vzniká príjemne aromatické základné víno s nízkym obsahom alkoholu, z ktorého možno vyrobiť „Prosecco“.

Šumivé a perlivé verzie vína „Prosecco“ sú typicky suché a pre ich senzorický profil je charakteristická jasná slamová farba a dobrá vyváženosť medzi jemnými bublinkami a dlhotrvajúcou penou.

Vôňa vína je jemná a elegantná s charakteristickým kvetinovým (biele kvety) a ovocným (jablko, hruška, exotické ovocie a citrusy) nádychom. Pokiaľ ide o chuť, dobrá vyváženosť medzi cukornatými a kyslými zložkami a intenzívna chuť dodávajú na podnebí nádych sviežosti, jemnosti a živosti.

S cieľom ďalšieho zlepšenia vlastností tohto výnimočného vína v šumivej verzii sa na prirodzené opätovné kvasenie základného vína vo veľkých nádobách alebo tankoch z nehrdzavejúcej ocele využíva Charmatova metóda, vďaka čomu získa víno „Prosecco“ iskru, ktorá mu dodá živosť na podnebí.

Práve táto metóda umožňuje vínu „Prosecco“ dosiahnuť svoj úplný aromatický potenciál a príjemne sviežu a charakteristickú chuť, vďaka ktorej ho veľmi vyhľadávajú a obľubujú spotrebitelia v Taliansku aj v iných častiach sveta.

Za povšimnutie stojí aj (objemovo nízka) výroba nešumivého vína „Prosecco“, ktoré má podobný senzorický profil ako vyššie uvedené druhy, ale s príznačnými ovocnými vnemami a plnšou, výraznejšou chuťou.

Vína s CHOP „Prosecco“ oceňujú spotrebitelia v Taliansku aj za jeho hranicami.

9. Ďalšie základné podmienky (balenie, označovanie, iné požiadavky)

Právne predpisy EÚ

„Prosecco“ CHOP

Právny rámec:

Druh ďalšej podmienky:

Výnimka v súvislosti s výrobou vo vymedzenej zemepisnej oblasti

Opis podmienky:

Na základe výnimky uvedenej v článku 5 ods. 1 písm. a) delegovaného nariadenia Komisie (EÚ) 2019/33 možno operácie spracovania všetkých druhov vín vykonávať aj na správnom území obcí v provincii Verona susediacom s vymedzenou oblasťou výroby, pokiaľ hrozno pochádza z vinohradov, ktoré boli k 30. novembru 2011 obhospodarované. Tieto činnosti možno navyše vykonávať aj v iných provinciách susediacich s vymedzenou oblasťou výroby, ktorým ministerstvo udelilo individuálne povolenie.

Za podmienok stanovených v individuálnych povoleniach udelených ministerstvom a s prihliadnutím na tradičné miesta výroby možno v zmysle článku 5 ods. 2 delegovaného nariadenia Komisie (EÚ) 2019/33 druhotné kvasenie základného vína v prípade „perlivej“ a „šumivej“ kategórie vykonávať aj v bezprostrednej blízkosti vymedzenej zemepisnej oblasti.

CHOP „Prosecco“ – dodatočná zemepisná jednotka

Právny rámec:

Právne predpisy EÚ

Druh ďalšej podmienky:

Dodatočné ustanovenia týkajúce sa označovania

Opis podmienky:

V prípade označenia „Prosecco“ je povolené uviesť na etikete odkaz na názov zemepisnej jednotky „provincia Treviso“ alebo „Treviso“, „provincia Terst“ alebo „Terst“ alebo „Pokrajina Trst“ alebo „Trst“, ak príslušné šarže obsahujú výlučne hrozno zo zberu vo vinohradoch, ktoré sa nachádzajú v daných provinciách, alebo ak je výrobok spracovaný a balený v rovnakej provincii, kde bolo vypestované hrozno, ako sa stanovuje v článku 55 delegovaného nariadenia Komisie (EÚ) 2019/33 a v článku 120 ods. 1 písm. g) nariadenia (EÚ) č. 1308/2013.

„Prosecco“ CHOP

Právny rámec:

Právne predpisy EÚ

Druh ďalšej podmienky:

Plnenie do fliaš vo vymedzenej zemepisnej oblasti

Opis podmienky:

Ustanovenia o plnení do fliaš vo vymedzenej oblasti sú stanovené v súlade s právnymi predpismi EÚ [článok 4 ods. 2 nariadenia (EÚ) č. 607/2009]. V súlade s uvedeným právnym predpisom sa musí plnenie do fliaš uskutočniť vo vymedzenej zemepisnej oblasti s cieľom zabezpečiť kvalitu, chrániť dobrú povesť vína s CHOP „Prosecco“, zaručiť jeho pôvod a zaistiť účinnosť príslušných kontrol. Osobitné charakteristiky a vlastnosti vína „Prosecco“, ktoré sú spojené so zemepisnou oblasťou pôvodu a dobrou povesťou označenia, možno lepšie zaručiť, ak sa víno plní do fliaš v oblasti výroby, keďže uplatňovanie a dodržiavanie všetkých technických pravidiel, ktoré sa týkajú prepravy a plnenia do fliaš, sa zverujú podnikom v danej oblasti, ktoré majú potrebné vedomosti a know-how, ako aj záujem na zachovaní dobrej povesti tohto vína. Navyše je táto požiadavka zárukou toho, že príslušné orgány vykonávajú u výrobcov vína účinné kontroly plnenia do fliaš, čím sa predchádza všetkým potenciálnym rizikám, ktoré predstavuje preprava výrobku za hranice oblasti na účely plnenia do fliaš. Z tohto ustanovenia majú teda prospech aj samotní výrobcovia vína, ktorí dbajú na zachovanie kvality a dobrej povesti označenia a zodpovedajú za ne.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/14390

(1) Ú. v. EÚ L 9, 11.1.2019, s. 2.